Documente despre un pericol public: după ce a ars, clubul Bamboo s-a mutat într-o bază MTS, lângă o clădire nesigură, care trebuia demolată de trei luni! Curtea de Conturi a trimis către DNA concluziile afacerii dintre Baza Tei și discoteca lui Joshua Castellano

sâmbătă, 27 ianuarie 2018, 12:19

Clubul Bamboo (stânga) construit fără autorizație și clădirea neterminată, în pericol de prăbușire, acoperită de mesh-uri publicitare.

de Mirela Neag, Răzvan Luțac și Cătălin Tolontan

În urma incendiului din 21 ianuarie 2017, clubul Bamboo s-a făcut praf.

El s-a mutat în apropiere, pe locul din Baza Sportivă Tei unde funcționa de mai mulți ani clubul Le Gaga, ambele localuri aparținând acelorași proprietari: influenta familie napoletană Castellano.

Practic, în martie 2017, Joshua Castellano a demolat Le Gaga și a construit Bamboo fără autorizație, totul într-o bază publică a MTS, spune Curtea de Conturi.

În plus, discoteca e lângă un minihotel de P+2 a MTS, ars tot în era Castellano și care stă să cadă, potrivit Inspectoratului de Stat în Construcții, al cărui raport îl publicăm azi.

ISC a fixat termen bazei din subordinea MTS ca să demoleze minihotelul, înainte de a îngropa pe cineva sub el.

Ana Maria Pușcău, șefa bazei Tei, trimite către MTS adrese repetate ca să dărâme clădirea periculoasă.

Marius Dunca, cel care locuia pe parcursul mandatului de ministru în Baza de la Tei, chiar lângă șantierul ilegal al lui Castellano, nu-i dă șefei bazei nici un răspuns.

Și așa termenul de demolare trece de acum trei luni, în octombrie 2017.

De asemenea, ISC și Curtea de Conturi avertizează încă din aprilie 2017 Primăria Sectorului 2 să aplice legea, desființând discoteca Bamboo de pe domeniul public.

Curtea de Conturi trimite întreaga poveste la DNA, povestea veche și povestea nouă.

Dar nimeni nu-l urnește pe Castellano, care ia bani de la oameni care petrec și dansează zid în zid cu pericolul.

Cum s-a ajuns aici?

Castellano a apărut în Tei prin fata lui Mircea Sandu

Inițial, o companie hotelieră a încheiat în 2008 un contract cu baza MTS din Tei, ca să termine construcția unui minihotel.

”Înainte de Revoluție, Mac Popescu dorea să facă acel minihotel pentru echipa Sportul Studențesc. Început în 1989, minihotelul a rămas neterminat până azi”, spune un om care cunoaște derularea evenimentelor.

La un moment dat, puțin după 2008, o societate a Ralucăi Sandu și a soțului său, fratele lui Castellano, a preluat contractul de la firma hotelieră.

Familia Castellano a scos-o mai apoi din afacere pe fata lui Mircea Sandu și așa apare Joshua în baza MTS, prin societatea Horeca Advice SRL.

Italianul Giosue Castellano, cunoscut în România ca Joshua, provine din Castellammare di Stabia, localitate apropiată de Napoli.

Chiria în Tei nu era deloc mică, dar lui Castellano îi convenea.

El făcuse, alături de minihotel, ”discoteca Le Gaga, o semișandrama fără mari costuri și unde lumea dădea buluc”, după descrierea altui om care cunoaște în detaliu cazul.

Pentru 6.700 de mp de teren și o clădire neterminată, minihotelul lui Mac Popescu, Castellano plătea pe lună 16.000 de euro plus TVA.

Tot în Tei, Dinu Pescariu plătea 9.000 de euro plus TVA pe 57.000 de metri pătrați din Baza Cutezătorii.

Incendiul din 2014 a afectat clădirea statului

Când fostul director Ion Stoica a văzut că Horeca Advice SRL nu face nimic din ce se angajase la minihotel, a denunțat contractul, ”dar nu în instanță”, îl atacă actualul director, Ana Monica Pușcău.

Coincidență, minihotelul a luat brusc foc!

Pe 8 aprilie 2014, incendiul deteriorează grav construcția statului, adică minihotelul închiriat de italian.



Hotelul dezafectat și neterminat, lipit de Bamboo, fotografiat chiar ieri: are bulină roșie, intrările blocate și e acoperit cu prelate cu denumirea clubului. FOTO Raed Krishan

Paguba din 2014 e evaluată la aproape 2,8 milioane de lei.

Clubul de lângă, șandramaua adică, nu are nimic și continuă să funcționeze sub numele Le Gaga.

În apropiere, Bamboo mergea și el brici, în afara bazei MTS.

Joshua Castellano opera ambele discoteci de lux.

”Niciodată n-a avut probleme cu aprobările de la Primărie”, spune cineva din MTS.

O familie napoletană puternică, într-un oraș lipsit de apărare.

Macaralele de sub ochii ministrului Dunca

Trec anii și, în ianuarie 2017, când Bamboo arde, Castellano mută Bamboo pe locul Le Gaga, în baza publică Tei.

Dar, înainte de renașterea Bamboo, italianul dărâmă șandramaua și-și face, sub ochii ministrului Marius Dunca, cazat în Tei, ditamai clubul, modern de data asta.

Înalță o construcție țeapănă, lipită de bomba cu ceas a vechiului hotel pârjolit.

În tot acest timp, mai multe expertize, prima comandată de directorul vechi Stoica, arată că minihotelul, ars și vai de el, e un pericol pentru oameni.

În martie 2017, apare în control Curtea de Conturi, care se trezește cu o macara uriașă.

Nu găsește nici o autorizație de demolare, de construcție, nimic!

Castellano construia netulburat lângă clădirea demolabilă, marcată cu bulină și înconjurată cu o bandă galbenă!

Uluiți, inspectorii Curții de Conturi se duc la autoritățile locale.

Pentru noua discotecă Bamboo, înălțată și ea zid în zid cu clădirea periculoasă, autorizațiile nu există.

”Locatorul nu a putut prezenta nici autorizația de demolare (nr. a clubului Le Gaga), nici pe cea de construire (nr. a clubului Bamboo)”, scrie în aprilie 2017 Curtea de Conturi.

Se întâmplă ceva în urma sesizării?

Suntem la aproape un an după și Castellano încasează bani de la sutele de tineri care-i populează localul.

”Clădirea e nesigură, ISC ne spune să o demolăm”

În 4 octombrie 2017, Ana Maria Pușcău, directorul Bazei Sportive Tei, trimite o ”Notă de oportunitate” către MTS.

Directorul cere ”trecerea imobilului de 2.600 mp, cu o amprentă de 840 mp”, cea arsă și de care e lipită discoteca Bamboo, ”din domeniul public în cel privat al statului”.

Scopul este ”casarea imobilului deteriorat”. Hai cu demolarea!

Din octombrie și până în momentul demisiei ministrului Marius Dunca, acesta nu-i dă nici un răspuns șefei de la Tei, spune Ana Maria Pușcău.

Asta deși Dunca, brașovean fiind, locuia ca demnitar chiar în Baza Tei, lângă șantierul ilegal al lui Castellano.

Și acest document, ignorat de către conducerea MTS, îl oferim publicului azi.

-Doamna director Pușcău, dați jos clădirea periculoasă?

-Noi vrem să casăm această clădire arsă în 2014, pentru că există o expertiză de la ISC care dovedește că e deteriorată, nesigură și riscantă. Aveam termen în octombrie anul trecut.

-Adică e nesigură și discoteca Bamboo, de lângă?

-Asta nu știu, discoteca e aproape lipită de clădire.

-Și ce răspuns ați primit de la minister când le-ați propus demolarea și casarea?

-Niciunul.

-Și?

-Am revenit cu hârtiile. Dar nu am primit nici atunci răspuns.

-Ce ați făcut?

-Ce să facem? E nevoie de un HG ca să se demoleze bunul statului. În acest timp, noi ne judecăm cu cei de la Bamboo.

-De ce?

-Pentru că incendiul din 2014 a produs un prejudiciu expertizat la 2,8 milioane de lei.

-Și ei au continuat să funcționeze nestingheriți în bază și o fac și acum?

-Da, cei de la Bamboo au un contract. Eu am fost primul director care i-am dat în judecată. Domnul Stoica, directorul de dinainte, a întrerupt contractul cu Horeca, în 2013, dar nu s-a ajuns în instanță. Și apoi, imediat, a ars clădirea, în 2014.

-La un moment dat, procuratura a investigat incendiul. V-au dat un răspuns?

-Da, acum, recent, ne-au răspuns. Nu au descoperit autorul incendiului. Am făcut o contestație la decizia Parchetului de neîncepere a urmăririi penale.

-Și?

-Șeful procurorului ne-a respins contestația. Rămâne că nu deschid dosar penal.

”Curtea de Conturi a reclamat restanțe de 270.000 de euro”

-E adevărat că a existat în 2017 un control al Curții de Conturi la Tei?

-Da, inspectorii au relevat diverse probleme. Inclusiv că cei de la Horeca, adică Bamboo, ar fi trebuit să plătească niște chirie pe care n-au întârziat-o.

-O restanță? Cât de mare?

-Cu tot cu penalități ajunge pe la 270.000 de euro.

-Asta înseamnă că n-au plătit un cam 10 luni din urmă, dacă sunt incluse și penalitățile.

-Da, cam asta e restanța.

Din informațiile Gazetei, după controlul din vara lui 2017, Curtea de Conturi a trimis rezultatul controlului asocierii între Baza Sportivă Tei și clubul Bamboo la DNA, suspectând posibile ilegalități.

Nota de fundamentare trimisă de directorul bazei „Tei” și procesul verbal de control al Inspectoratului de stat în Construcții, ambele în legătură cu clădirea lipită de actualul club Bamboo